Brand breek uit by Unisa’n Brand het Woensdagoggend omatreeks 01:00 op die tweede vloer van die Winnie Madikizela-gebou by Unisa se Muckleneuk-kampus uitgebreek. (Foto: Verskaf / Tshwane-nooddienste) ’n Brand het Woensdagoggend kort ná middernag op die tweede verdieping van die Winnie Madikizela-gebou by Unisa se Muckleneuk-kampus uitgebreek. Brandbestryders van die Tshwane-metro is na die toneel ontbied en moes spook om deur drie houtdeure en twee staaldeure te breek om die brand uiteindelik te blus. Veiligheidswagte het ook gehelp deur deure met hul toegangskaarte oop te maak. Thabo Charles Mabaso, woordvoerder vir die Tshwane-nooddiensdepartement, sê ernstige rook- en waterskade is aan die tweede verdieping aangerig, terwyl die derde verdieping ook rookskade opgedoen het. Hy sê dat brandbestryders dik rookwolke kon sien nog voor hulle die toneel bereik het. ’n Brand het Woensdagoggend omatreeks 01:00 op die tweede vloer van die Winnie Madikizela-gebou by Unisa se Muckleneuk-kampus uitgebreek. (Foto: Verskaf / Tshwane-nooddienste) “Brandbestryders het die oorsprong van die brand binne die gebou opgespoor ná ’n aanvanklike gesukkel om veelvuldige deure oop te kry, waarna hulle talle lêers, boeke en meubels deursoek het. “Hulle het stapels smeulende boeke en lêers op verskeie plekke op die tweede verdieping gevind en dit ook geblus.” ’n Lug-leerapparaat is gebruik om vensters oop te maak, en die gebou is meganies geventileer om van oormatige rook ontslae te raak. Volgens bronne op die toneel het ’n brand sowat twee weke gelede glo in dieselfde gebou uitgebreek. Dit is na bewering deur personeellede geblus en nie by die nooddienste aangemeld nie. Mabaso sê die omvang van die skade moet nog vasgestel word. Die oorsaak van die brand is ook nog nie bepaal nie.